
POTREBA NAŠIH DANA 


U danima vrelih uzbuđenja; nemira i straha, zahuktalih 
strasti i potresnih klonuća; usred bojovnih pokliča i mirov¬ 
nih molitava, silovitih pokreta i preokreta; 

u naše dane 

traži se sigurnost, jamstvo opstojnosti, pouzdanje u 
nepromjenljivost vrednota, oslonac nade i potpora ljubavi, 
istinska sreća. 

U naše doba 

sva znanstvena dostignuća, jedinstvena otkrića, pokusi 
i zaključci žele prodrijeti i doseći središte života, njegovu 
puninu, opravdanje i razlog, jedino vrelo i uvir svega: neba, 
zvijezda i sazviježđa, zraka i voda, kopna i mora, svega što 
se giblje, što se rađa i umire; ponajprije i najglavnije otkriti, 
shvatiti i razumjeti — čovjeka. 

U nemirne dane 

doista treba pronaći sigurnost, otkriti sebe, prepoznati u 
svagdašnjici svoj put, prihvatiti život, osigurati se čvrstim 
uporištem u pogibeljnim lutanjima, otvorena se oka susresti 
sa Središtem svega što je bilo i što jest, nekoć i danas. 

Treba tražiti; težiti; naći Puninu. 

Uporno. Postojano. Srčano - treba ići k Središtu. 

Teško je i — jednostavno. Humano — biblijski: svoje 
dane, nakane, poslove i nade treba povjeriti Jednome. 

I sve obavljati: studio placendi Deo . 1 

Ozbiljno. Treba započeti i svršiti ozbiljno. 

Samo se tako dolazi k jedinom Središtu. Punini. Sreći. 

Duhovno st j e ozb ilj no st. 

Duhovna borba i rad vode k svrsi, potiču mukotrpni 
hod i napor, krijepe na usponu k Vrhuncu: 

Kralju, komu sve živi. 

Put k njemu je — nasljedovanje. Čvrsto i ustrajno: 

,,da budete slični Kristu i u Njime postanete jedno, a 
po Kristu jedno s Ocem i Duhom Svetim ”. 2 

Nasljedovanje je zahtjev. Zapovijed. Sažeta, jasna: 
„Budite kristocentrični a ne egocentrični ”. 3 

To. Jedino to. Jednostavno. Naporno. Ali — dostatno. 

Biti u Središtu, u Njemu imati svoje sigurno mjesto. 

S Kraljem biti u kraljevstvu duha, beskonačnosti, 
trajanja, vječnosti. 

POTREBNA JE LJUBAV 


U promatranju kristocentričnosti, istaknutog zahtjeva 
i zapovijedi ljudskoga, kršćanskog života, nameće se potreba 
upozoriti na misao koja je zabilježena o asiškom Poverellu, 
da je poslije Isusa jedini on bio pravi kršćanin. „On je bio 
uistinu dmgi Krist ili, bolje rečeno, savršeno zrcalo Kri¬ 
sta ”. 4 Kad je, naime, riječ također o kristocentričnosti 
onda za tumačenje spomenute natuknice vrijedi slijedeće: 

„Krist neka vam bude svrha i središte svega, neka se 
Kristov život očituje u Vama, i to u svemu, da koliko je 
moguće, živite njegovim životom .” 5 U tome je sadržaj 
pojma. I opseg njegov. 

Budući da je Krist središte svega, njegovi sljedbenici 
svojim životom, težnjama i radom moraju željeti, nastojati 
da svi koji ih susreću ili k njemu dolaze „više ne nađu fra 
Antu, nego Isusa ”. 6 Tako je, naime, shvatio život ugodnik 
Božji, dobri i skromni franjevac o. Ante Antić. Na svoj 
način, u našem dobu, u nemirima i lomovima suvremenog 
svijeta potvrđivao je, da je sva franjevačka duhovnost 
kristocentrična . 7 

Krist. Središte života, Kralj svega. 

„Ipse est Veritas, et veritatem ab eo mortales haurire 
atque obedienter accipere necesse est ...” 8 * 

Krist. Istina i Istinoljubac. 

* „Krist je Istina, i zato treba da svi smrtnici od Krista istinu crpu i 
poslušno primaju ...” 

U svemu Kralj. Središte: misli, riječi, djela - života. 
Jučer i danas. 

Uvijek i prema svima pravedan: Evangelia non tam le- 
ges condidisse ... nije samo utemeljio zakone Evanđelja. 
Ne. Živio ih je. Potvrđivao vlastitim, osobnim životom. 
Ljudskim. 

Vječni je Otac i sud povjerio Sinu: Neque enim Pater 
iudicat quenquam, seđ omne jedicium dedit Filio. 9 * Pro¬ 
sudbu i sud o nama povjerio je Sinu. Bratu našem životno- 
-ljudskom. Suživotniku našem. 

Njemu. Kristu — Središtu i Kralju sviju života, svih 
olikotvoritelja njegovih zakona i oživotvoritelja njegova 
života. 

Njemu treba služiti, okristvoriti Njega u sebi, u nama 
treba znalački, svjesno i savjesno. 

Ne treba naime zaboraviti da svaka duhovnost traži 
poznavanje vjere, bogoslovlja, a to opet traži upućenost 
u filozofiju. Znanost služenja Bogu gradi se na znanju 
i znanosti o sebi, o svojoj čovječnosti. Ali ne isprazna 
znanost nego njezina primjena, životna i životvoma pri¬ 
mjena . 10 

Iznad svega potrebna je ljubav. Po njoj se sve može: 
željeti, djelovati, poduzimati, htjeti, podnositi, snositi, 
trpjeti i uvijek, uvijek — radosno živjeti. Punim životom 
živjeti — biti s Kristom, u Kristu — utjeloviti Krista u 
svome biću. 


Možda je najbolje i sažeto zabilježeno o Franji, nje¬ 
govu razdoblju i kristocentričnosti u njegovu životu rije¬ 
čima: „Isus Krist, proučavanje Isusa Krista u Evanđelju, 
ljubav u srcu prema Isusu Kristu, nasljedovanje Isusa 
Krista u životu, eto značajke franjevačkog razdoblja ”. 13 

Franjo poziva i druge: „Neka sve želje obrate jednom 
središtu: Kristu, i to Kristu raspetome”. 

Zato je papa Pijo XI. zaključio: „Franciscus alter 
Christus”* — 

Biti drugi Krist. Nasljedovati toliko i tako Krista. 

To je zbiljnost. Potrebna i dosežna. Ići, stupati, hodati 
stopama Bogočovjeka. 

Pripomenuti treba: 

franjevačka duhovnost već se od svoga Utemeljitelja 
svodi na potpuno nasljedovanje Krista, koje se od Bartolo- 
meja iz Pize više ne naziva nasljedovanjem, nego „sličnost” 
s Kristom Gospodinom, i to sličnost u svemu . 14 

U svemu sličan. Kristocentričan. 

Jedinstven život s Kristom, 

sa sjedištem i kraljem svemira. Svega. I - čovjeka. 

Usklađenost s Njim, 

suživljenost s Njim; postupci s Njim, po Njemu, za Njega. 

On, Krist je „svrha i središte svega” (Ivan Duns Scot). 

Po Ljubavi. 


U životopisima se, naime, Franje Asiškoga ističe, 
da su siromaštvo, poniznost, duh pokore i mrtvenja samo 
vanjski izražaj njegove ljubavi prema Kristu, ali je temeljna 
krepost njegova bila ljubav, žarka ljubav prema Raspe¬ 
tom . 11 Ljubav je učinila Franju siromaškom sa žarkim, 
serafskim srcem . 12 


* Jer Otac ne sudi nikomu, već je sav sud kao Sinu (Iv 5,22). 


Franjo je drugi Krist. 




BOG JE LJUBAV 




Biblijska Pjesma nad pjesmama, velebna i jedinstvena, 
veličajna i nenadkriljiva, skromni je izraz neizrecive, velike 
Ljubavi. 

Pavao se pak zanosio i u trenutku nadahnuća klicao je 
Ljubavi: 

„Kad bih ljudske i anđeoske 
jezike govorio, 
a ljubavi ne bih imao, 
bio bih mjed stojeći, 
ili cimbal što zveči. 

Kad bih imao dar proricanja 
i znao sve tajne 
i sve znanje; 

kad bih imao puninu vjere, 
tako da bih brda premještao, 
a ljubavi ne bih imao, 
bio bih ništa.” 

(...) 

Jer 

„Ljubav je strpljiva, 
ljubav je dobrostiva; 
ljubav ne zavidi, 
ne hvasta se, 
ne oholi se. 

Nije nepristojna, ne traži svoje, 
ne razdražuje se, 

Zaboravlja i prašta zlo; 
ne raduje se nepravdi, 
i raduje se istini. 

Sve ispričava, sve vjeruje, 
svemu se nada, sve podnosi. 

Ljubav nigda ne prestaje” 

(1 Kor 1-2; 4-8) 

Ivan opet, učenik kojega je ljubio, nema raskošni 
iječnik Pavlov, već jednostavno piše u svojoj prvoj posla¬ 
nici: „Tko ne ljubi, nije upoznao Boga, jer je Bog ljubav.” 
(liv 4,8). 

Da, Bog je ljubav, causa finalis* svega. 

A „tko god ljubi, od Boga je rođen i poznaje Boga” 
(liv 4, 7). 

Od Boga rođen iz ljubavi, svatko duguje suživot s 
Bogom iz ljubavi. 

Veliki mislilac i zaljubljenik Božji, gorljivi obraćenik 
i revnitelj Augustin zaključuje: mi jesmo, jer nas Bog ljubi, 
jer je dobar. 

Bez ljubavi... ne! To se ne može. Nikako. 

Kristu se ne može biti sličan bez ljubavi. 

Sva kristocentričnost je ukristovljenje ljubavi u nama. 
I za Franju je Krist bio sve - sav život i sva ljubav 
njegova. 

Osam franjevačkih stoljeća nema i ne može biti, ako 
Krist nije bio i ostao središte i kralj svega. 

Po ljubavi prema Kristu franjevački kristocentrizam 
je temeljac sveopće Crkve. 

Naš. Suvremen. Nekoć i danas. 


* svršni cilj svega 

Sljedbenik Franjin i veliki branitelj ljubavi Ivan Duns 
Scot razvio je umno i razložito misao, da je Bog zadnja 
svrha svakoga stvorenja, jer je On njegova causa efficiens.* 
Sažetije: Bog — Stvoritelj treba shvatiti kao Bog, Ljubav 
koja stvara, Stvarajuća Ljubav. 

Bog-Ljubav je vrelo, 

Bog-Ljubavje pokretač 

(Dante Alighieri to reče: „L’amor che muove ii sole 
e l’altre stelle” 15 **). 

Ljubav nas je sazdala, izabrala, posinila, pobratila: 
„Neka bude hvaljen Bog, Otac Gospodina našega Isusa 
Krista — on koji nas blagoslovi svakim duhovnim blago¬ 
slovom na nebesima u Kristu. 

On nas u njemu izabra prije stvaranja svijeta, 

da budemo sveti i bez mane pred njim; 

u ljubavi nas predodredi sebi za sinove po Isusu Kristu”. 

(Ef 1,3-5). 16 


* uzrok svega stvorenoga 

** Ljubav Božja pokreće sunce i sve zvijezde. 

FRANJEVAŠTVO U LJUBAVI 


Utemeljeno davno, u stoljeću kad su Umbrija, Toskana 
i druge talijanske pokrajine živjele svoj život napretka, 
zavidnoga društvenog uspona, 

utkano u povijest kao njezin čimbenik tijekom osam 
stoljeća raznih lomova, sukoba društvenih i idejnih, bojeva 
uspješno započetih a krivo okončanih, ratova vođenih u 
ime raznih i različitih probitaka: vjerskih, državnih, narod¬ 
nih, slobodarskih, osvetničkih — 

franjevaštvo je od početaka svojih do ovih naših dana 

počivalo na Ljubavi. 

Mijenjala se redovnička odjeća, nicali su ogranci, 
sukobljavalo se staro i novo, ali izlazilo se iz svih prekret¬ 
nica i prevrata s jačim i čvršćim, postojanijim vezom 
zajedništva. 

Uvijek je bila sačuvana temeljnica: 

Ljubav. 

Sve se gradilo, sve je počivalo na dubokoj vjeri i ljubavi 

u Boga, jednoga i jedinoga; 

sve je bilo u silnoj pouzdanosti i nasljedovanja Krista, 

Bogočovjeka; 

sve je bilo usmjereno prema najbližem, neposrednom 

bratu — Čovjeku. 17 

U prvom trenutku čini se kao da franjevaštvo i nije 
različito od vjere i duhovnosti ostalih vjernika. Ni u čemu, 
Ista je vjera, zapovijedi su iste, zahtjevnost - ista. I kreposti 
— iste. 


15 



I 


Franjevaštvo je ipak neposrednije usmjereno 

Ljubavi: Bogu, Kristu Bogočovjeku, čovjeku. 18 

Sva duhovnost i djelatnost franjevačka počiva na tomu; 
to su sadržaji franjevačkog poslanstva i Crkvi i svijetu, 
u tome je franjevačka služba i odgovornost. 

U katoličkoj duhovnosti razlikuju se načini u pristupu 
Bogu, u razmatranju o Kristu, a posebice u načinu, očito¬ 
vanju ljubavi i nasljedovanju. 19 Ali — sve je usmjereno 
Kristu, najvećem Sinu i najbližem, najdražem Bratu. 

Franjevaštvo je posebni način i služba Ljubavi, velikoj 
i strpljivoj, bezgraničnoj i snošljivoj; Ljubavi koja je središte 
i žarište svijeta i bića, koja je — sve. 

Pravilo Asiškog Siromaška ima jedini smisao u Ljubavi, 
punu pak potvrdu u sličnosti s njom - okristoviti u sebi 
Ljubav. 

„Nasljedovat ću život i siromaštvo našega Gospodina 
Isusa Krista i njegove presvete Majke” (sv. Franjo). 

Duhovnost franjevačka - franjevaštvo u ljubavi - 
u punom je značenju kristocentrična - izvorna. 

Poziv je u skladu s Pavlovim riječima: 

„Zato me, zaklinjem vas, nasljedujte” (1 Kor 4, 16) - 
„Nasljedujte mene, kao što i ja nasljedujem Krista” (2 Kor 
11 , 1 ). 

Djelatnost pak obilježena je Ivanovim priznanjem: 

„Tko ostaje u meni i ja u njemu, rodi mnogo roda. 
Jer bez mene ne možete ništa učiniti” (Iv 15,5). 

Franjevaštvo u ljubavi: nasljedovanje, sličnost s Kri¬ 
stom; uspjeh u radu: u Njemu, po Njemu i — bez Njega 
ništa. 

I hod franjevački kroz povijest i narode ima punu 
oznaku kristocentrizma. 

Krivudav, mučan bio je uvijek jasan: bio je usmjeren 
u Središtu. 


Nesporazuma je moglo biti, ali osigurano je bilo zajed¬ 
ništvo: 

„Ja sam put, istina i život” (Iv 14,6). 

Teškoća je bilo: crkvenih, društvenih, povijesnih, 
ali nije manjkalo okrepe, poticaja. Sve je izviralo iz Punine, 
Središta: 

„Sve je vaše, vi ste Kristovi, Krist je pak Božji” (1 Kor 
3,22-23). 

Na dobrim temeljima postavljeno, franjevaštvo je u 
školi svojega utemeljitelja i velikog asiškog Brata naučilo 
vlastitu svagdašnjicu. 20 

Učeni franjevac Bonaventura govorio je naime o 
Franji: 

„Beatus Franciscus fuit creatus ad similitudinem 
humanitatis Christi, videlicet quantum ad tria, quantum 
ad vitam, quantum ad passionem et quantum ad resuraec- 
tionem” 21 * 

Franjo je uvijek tražio i želio Stvoritelja, Otkupitelja 
i Spasitelja svojega. 

Tako u svemu, u životu i radu mogao je naučiti svoju 
subraću nasljedovanju i sličnosti Kristovu. 

Već je spomenuta praktična skotistička misao: 

Krist je svrha i središte svega. 

Za dolazak Središtu potrebna je volja. 

Osobna, ljudska volja. Ona ima prvenstveno na svim 
duševnim moćima, pokreće sav duhovni i duševni život. 

I dok je milost Kristova uzrok svim milostima što ih 
primaju anđeli i sve duše, volja je sjedište milosti (sv. Tomo 
Akv.); u volji je sjedište stožernih kreposti i darova Duha 
Svetoga; ona je dragocjenost, blago vrhunaravnog života. 
Bez volje nema posvećenja. 


* Blaženi je Franjo stvoren na sliku Krista Čovjeka i to pod trostru¬ 
kim vidom: s obzirom na život, s obzirom na trpljenje, s obzirom 
na uskrsnuće. 

U franjevaštvu nema napretka bez volje. OSOBNA KRISTOCENTRIČNA USMJERENOST 

S voljom živjeti i ostvariti Kristovu volju. To je bitno. 

A Krist je baš nastavio živjeti svoj život u Franji , 22 u 
njemu je očitovao svoju ljubav, obnavljao svoje božanske 
misterije od Utjelovljenja do Muke, od javne djelatnosti do 
Euharistije. 

Kristocentrizam. S voljom primati, ispunjavati, utjelo¬ 
viti u sebi Kristovu volju. 

To je put u Život, u Središte, k Punini. 

Put kršćanske svagdašnjice. Duhovnost. 

Kristocentrizam koji treba živjeti. ,, .. TT , . . , 

J Volja, Ustrajna volja u radu oko sličnosti s Kristom. 

Usmjerenost svih nada, želja, poslova i probitaka prema 

Ljubavi. 

Točno prema riječima dobroga franjevca o. Ante 
Antića: 

„Nema drugih želja, odluka, nego se pretvoriti, pre¬ 
obraziti u Krista, da više mene nema, ništa moga u ničemu, 
nego u svemu Krist.” 23 

Ta je misao zabilježena u završnici kristocentrična 
franjevačkog života. 

Težnja je to za izjednačenjem s Kristom. 

O spomenutom ugodniku Božjem pak svjedoči njegov 
ispovjednik: 

„Sličnost s Kristom, to je bio cilj, svrha njegova života, 
rada i trpljenja, a nadasve molitve.” 24 

Treba ostvariti sličnost s Kristom; nesebično i s voljom 
poslušati Marijin savjet: 

„Što vam god rekne, učinite” (Iv 2,5). 

Radi sreće, trajne i neotuđive, treba poslušati i učiniti 
sve. 


Jer i Otac je jasno priopćio: 

„Ovo je Sin moj. Ljubljeni moj, koga sam odabrao! 
Njega slušajte!” (Mt 17, 5). 

Sina treba poslušati i sebe u Sinu — posiniti. Sin je 
najbliži nama, On je naš. Utjelovljena Riječ. Postao je 
čovjekom, pravim i potpunim čovjekom. 

Učeni i sveti pak franjevac Bonaventura tumači: 

„Christus in quantum est Verbum incamatum in as- 
sumptae humanitatis conversatione exemplar est et specu- 
lum omnium gratiamm, virtutum et meritorum”. 25 * 

Bogočovjek je bio uzorom o. Antiću i težio je za 
kristocentričnim životom od mladih dana: 

,ja bih htio da na sve odgovorim u Isusu, s Isusom, 
po Isusu u Ocu, da je sve u meni odraz milosti Duha Sve¬ 
toga (...), da nemam više svoje volje nego da slijedim volju 
Božju, kao što Isus nema svoje volje, nego vrši volju Oca 
nebeskoga ...” 2S 

Bonaventura je pak poučio i protumačio: 

„Christus sic se totum fecit luculentam manifestatio- 
nem et ethicam generalem et universalem in moribus 
disciplinam, ut non agendum sit aliter quam egit Christus, 
ut non vivendum aliter, quam vixit Christus, non patiendum 
aliter, quam passus est Christus, nec transeundum aliter, 
quam transivit Christus.” 2 7 ** 

Za osobnu kristocentričnu usmjerenost treba preobli¬ 
kovati svoj život. S voljom i odlučno. Živjeti neprestance 
s Bogom, u njegovoj prisutnosti. 

Biti saglasan s njegovom voljom, obavljati savjesno i 
radišno sve poslove kao najintimnije molitve — u nazočnosti 
njegovoj, s njime. 


„Najviše prosim od Boga da mi udijeli milost svoje 
svete prisutnosti, da svatko, tko dođe k meni, ne nađe 
mene, nego Isusa. Kad otiđu od mene, neka budu puni 
Isusa i Duha Svetoga.” 28 

Podložna i pobožna, redovnička, franjevačka molitva: 
biti pokristovljen potpuno, a od te pune okristovljenosti 
neka prime svoj dio i dmgi — svi koji dođu i otiđu, sve koje 
susretnemo i presretnemo na putu, uz put, u sobi ili dvo¬ 
rani, u crkvi ili u radionici. 

Već je apostol naroda priznao: 

„Njega mi navješćujemo, opominjući svakoga čovjeka i 
poučavajući svakoga čovjeka u svoj mudrosti, da učinimo 
zrelim svakoga čovjeka u Kristu” (Kol 1, 28). 

Gospodin, naime, očituje svoju silu u nama i po nama. 

Razumljivo: ako smo s Njim, u Njemu i po Njemu. 

Osobno s Njim. 

Za to je potrebna odluka i volja, suradnja sNjim da bi 
se po Njemu postalo i ostalo u Njemu. 

Osobna kristocentrična usmjerenost. 


* Krist ukoliko je utjelovljena Riječ Božja, uzevši ljudsku narav, 
postao je uzor i primjer svih milosti, svih kreposti i zasluga. 

** Krist nam je samoga sebe objavio kao svijetli primjer i uzor u 
svim krepostima; nemojmo ništa raditi drugačije nego je to radio 
Krist; nemojmo živjeti drugačije nego je živio Krist; nemojmo 
trpjeti drugačije nego je trpio Krist; nemojmo završiti svoj život 
drugačije nego što je to učinio Krist. 

APOSTOLSKE MISLI I POTICAJI 


Potresna je spoznaja i istina živjeti s Njim i u Njemu, 
jer je Vrelo, početak i svršetak oduvijek; od Njega sve 
proizlazi, biva i Njemu se vraća; 

„ ... a quo omne bonum originaliter progreditur, per 
quem omne bonum exemplariter producitur, et ad quem 
omne bonum finaliter reducitur.” 29 * 

Stvorenja Božja, 

svi smo, naime, 

„njegovo stvorenje, stvoreni u Kristu Isusu radi djela 
ljubavi koja Bog unaprijed pripravi da u njima živimo” 
(Ef2, 10); 

,,u njemu smo „čvrsto ukorijenjeni, na njemu stalno 
naziđivani i učvršćivani vjerom” (Kol 2, 7); 

On nas 

,,u ljubavi predodredi sebi za sinove po Isusu Kristu” 

(Ef 1,5); 

jer On je 

„glava svakome čovjeku” (1 Kor 11,3); 

i po Njemu, 

,,u Kristu svi će oživjeti” (1 Kor 15,22); 

jer su 

„vaša tjelesa Kristovi udovi” (1 Kor 6,15). 


* od njega izvorno svako dobro proizlazi, po njemu kao uzoru 
svako dobro proistječe i k njemu se konačno svako dobro vraća. 

Radi toga naš život mora biti usklađen s Njegovim, 
s Njegovom osobom, s ritmom Njegova Srca. 

I svaki čovjek, po svojoj čovječnosti i dostojanstvu 

treba živjeti s Kristom (Rim 6,8), 

a Pavao reče: 

„Kako ste primili Gospodina Krista Isusa tako nastavite 
u njemu živjeti” (Kol 2,6). 

Znamo 

„naš je stari čovjek razapet s Isusom da se uništi ovaj 
grešni čovjek” (Rim 6, 6); 

ali znamo također: 

„ako smo dakle umrli s Kristom vjerujemo da ćemo i 
živjeti s njime” (Rim 6, 8). 

Pače 

,,s njim smo zajedno ukopani po krštenju u smrt da 
bismo, kao stoje Krist uskrsnuo od mrtvih Očevom slavom, 
i mi živjeli novim životom” (Rim 6,4). 

Apostol naroda pripominje zatim: 

„Jer ako smo dakle postali jedno s Kristom smrću 
sličnom njegovoj, bit ćemo i uskrsnućem sličnim njegovu” 
(Rim 6, 5). 

I uvjerenje: 

,,A kad se pojavi Krist, vaš život, tada ćete se i vi s 
njim pojaviti zaodjenuti slavom” (Kol 3,4). 

Put je veoma dug — novo je to rađanje 

„dok se Krist ne oblikuje u vama” (Gal 4, 19). 

Navješćuje to Pavao 

„opominjući svakoga čovjeka i poučavajući svakoga 
čovjeka u svoj mudrosti, da učinimo zrelim svakog čovjeka 
u Kristu” (Kol 1,28). 

Ivan pak oštrinom i dalekovidnošću orla s Patmosa 
bilježi evanđelistički Kristove riječi: ,ja sam u svom Ocu, 
vi u meni i ja u vama” (Iv 14, 20). 

Sažetak svih umovanja o putu s Njim, po Njemu i u 
Njemu: 

„Ako me tko ljubi, držat će moju riječ, i moj će ga 
Otac ljubiti: k njemu ćemo doći i kod njega se nastaniti” 
(Iv 14, 23). 

To treba činiti, toga se pridržavati. 

Konačnica ne može biti nepoznata: 

„da svi budu jedno. Kao što si ti, Oče, u meni, i ja u 
tebi, tako neka i oni u nama budu jedno ...” (Iv 17, 21). 

A sve počiva na ljubavi. 

Sve: želja, napori, težnje, usponi, zanosi; 

jer 

„Bog je ljubav; tko ostaje u ljubavi, ostaje u Bogu i 
Bog u njemu” (Iv 4, 16). 

Od ljubavi treba početi, s Njom djelovati i k Njoj 
stići... 

Spomenuta su dva apostola - zaljubljenici u Ljubav, 
svaki od njih na svoj način. 

Svaki je, naime, od njih bio osoba, potpuna i odgo¬ 
vorna za sebe pred Bogom i — Bogu. 

KRISTOCENTRIČNI ŽIVOT U ZAGREBAČKOJ 
VRBANIĆEVOJ ULICI 


Jednostavna mudrost Franjina upućuje: 

„Pravilo i život ove braće jest ovo: živjeti u posluhu, 
čistoći i bez vlasništva, te slijediti nauk i stope Gospodina 
našega Isusa Krista” (Prvo Pravilo). 

Ali 

„neka sva braća budu svjesna da su darovala i poklo¬ 
nila svoja tjelesa Gospodinu Isusu Kristu ...” 

Treba biti svjestan toga. 

Nema polovičnosti, ni zabune. 

Za sličnost u svemu traži se sve: potpuno biće. Punina 
u kojoj će biti Punina. 

Franjevačka težnja da se u svemu osoba izjednači s 
Kristom ne poznaje i ne priznaje polutanstva. 

Shvatio je to ugodnik Božji, o. Ante Antić: 

„Stvorena si, kršćanska dušo, da Boga ljubiš i da njemu 
služiš (...). Varaš se ako bi postavila svoju svrhu u koje 
stvorenje ili stvoreno dobro, jer za to nisi na svijetu”. 30 

Njega je ta spoznaja pratila uvijek kroz život: 

„Da budem kao Isus ...” 31 

I drugima piše, upućuje ih: 

„Tvoj je uzor Isus. Tvoj je put Isus i tvoj život Isus. 
U njemu ostani...” 

Zatim: 

„Najviše nastoj oko svete ljubavi ... Uvijek je imaj 
pred očima”. 32 

Samo tako se može postići slijedeće: 

„Uvijek trebaš svoj život mjeriti i promatrati prema 
Isusu” - „Prema njegovom svetom životu moraš udesiti 
svoj život.” 33 

0 njemu pak, koji je sa svojom južnjačkom naravi 
prihvatio Franjino Pravilo i uputu da treba služiti duhom 
i tijelom Gospodinu Isusu, piše ispovjednik njegov: 

„Otac Antić je od novicijata do kraja svog života bio i 
ostao vjeran franjevačkoj kristocentričnoj duhovnosti.” 34 

Priznanje. Svjedočanstvo. Najpunija riječ u ljudskom 
životopisu: vjeran. 

A bio je o. Antić vjeran svojemu Bogu i osobnom 
pozivu svugdje: u sunčanom zavičaju, u svojevrsnoj Dalma¬ 
tinskoj Zagori, u Makarskoj, na Visovcu. 

Svugdje. 

A zapamtio gaje Zagreb. 

Gledao gaje s poštovanjem i slušao u poukama: 

„Gdje god radite, s kim god radite, nosite svagdje 
Isusa, mir i dobro”. 35 

Jednostavno. Franjevački: mir i dobro. 

Kristocentrički: nosite svugdje Isusa. 

Njega - svagdje; u svemu; po Njemu i s Njim. 

„U svemu Krist” — napisao je - kako je spomenuto 
— jednom kad smrt nije bila daleko ... 

Ispovjednik mnogih, ispovjednik Zagrepčana: 

„Otac Antić poučava sve duše koje mu dolaze o kri- 
stocentričnom životu i samo ih tim putom vodi”. 36 

Ugodnik je Božji, naime, znao: 

„Kao što u svetom pismu Staroga i Novoga zavjeta 
sve gravitira prema Kristu, tako i u tebi neka sve gravitira 
prema Kristu. Srce i duša neka su ti kristocentrični, a ne 
egocentrični.” 37 


Srce i duša — kristocentrični. 
Moje srce, moja duša. 

I tvoja, i njegova — naša, 
sviju nas. 

SLIČNOST S KRISTOM 


Svi su ljudi pozvani na sličnost s Kristom. Svi. Svatko 
prema svojoj mjeri: životom, zdravljem, pozivom, službom, 
radom. 

Ugodnici su pak neki stekli i priznanje: proglašeni su 
blaženim, svetim. Sličnost su, naime, s Kristom ostvarili 
u najvišem stupnju. Poistovjetili su svoje živote s Kristovim: 
zaljubljenici živjeli su život Ljubljenoga. 

U okristovljenju razlikuju se stupnjevi kao i u psiho¬ 
logiji ljubavi: 38 

tko ljubi počinje i vanjskim znacima oponašati, slije¬ 
diti voljenu osobu, zatim u produbljivanju vlastite ljubavi 
postupno usklađuje svoja raspoloženja, čuvstva i ukuse 
s onima u osobe koje voli, a konačno sve to postaje životno 
i životvorno - živi se uzajamno životom voljenih osoba. 

Tri stupnja: vanjsko oponašanje, nasljedovanje; nu¬ 
tarnja sličnost u svemu, te konačno poistovjećivanje s vo¬ 
ljenom osobom. Ne zna se granica između pojedinih stup¬ 
njeva, jer se susljedno jedan pretače u dmgi. 

U duhovnom životu težnja za sličnosti ima svoju 
stupnjevitost u zavisnosti od načina postupka, naglaženosti 
i intenziteta. 

U nasljedovanju Krista ima također stupnjevitosti: 
od vanjskih oponašanja do duboke, najintimnije sličnosti. 

Kristocentričnost nije statična. 

Ne. To je život koji se razvija, usavršava. Treba kori¬ 
stiti sve okolnosti, prigode, uvjete: Došašće, Božić i devet- 
nice prije njega, korizmu, Uskrs. 

„Otac Antić koristi i razne pobožnosti: prema Isusu u 
Presv. Sakramentu, prema Srcu Isusovu, prema raspetom 
Isusu na križu ...” bilježi L. Marković. 39 

Opet franjevački. Sve je, naime, usmjereno da se pri¬ 
bliži što više osobni život punoj Ljubavi. 

Temelj je istinske duhovnosti: shvaćati i živjeti Krista: 

,,Haec est enim doctrina praecipua omnium, haec 
est prima philosophia, haec est theologia summa Christi 
scilicet perfectionem ... in se intelligere et habere.” 40 * 

Nasljedovanje je težnja za sličnost — sljedbenik u Uči¬ 
telju nalazi svoj „put”, uzorak i uzor nasljedovanja, vođu 
i voditelja k sreći, savršenstvu. 

Franjevačka duhovnost je također nasljedovanje, ali 
sa svojim posebnostima: 

temelji se i razvija na Kristu koji je život, Kristu zaruč¬ 
niku duše koji potiče nutamjost duše da razvija svoje kre¬ 
posti, razmatra tajne Božje. 41 

Ljubav Božja i posebno prema Njemu razvijaju se u 
duši, jača težnju za okristovljenjem — ona svojom silinom 
prožima biće, potiče djelatnost, krijepi na putu k Gospo¬ 
dinu. 

Kristocentrizam - nutarnja, najdublja sličnost, naj- 
osobnije poistovjećenje sa Bogočovjekom. 

Ljubav, naime, želi sve preobraziti u Kristu i to ,,prae- 
veniente gratia... libere assentiendo et cooperando”. 42 


* Ovo je najodličnije poznavanje svega, to je temeljna filozofija, to 
je najuzvišenija teologija: Kristovo, naime, savršenstvo ... u sebi 
shvaćati i posjedovati. 

Postići ono što je ostvario Asiški Siromašak: 

„Christus etiam adeo mentem Francisci absorbuit”. 43 * 

Poistovjećenje s Kristom: 

„dok se Krist ne oblikuje u vama” (Gal 4, 19). 

I Krist to želi, jer veli Augustin: 

„Concorporans nos šibi, faciens nos mebra sua, ut in 
illo et nos Christus essemus.” 44 * * 

To je i fra Antina želja: 

„Biti kao Isus, biti Isus uvijek i svagdje.” 45 

A razboriti Bonaventura pripominje: 

„Si autem loquamur de conformitate propinqua, 
quae consistit in similitudine, sic non se ipsa conformatur, 
sed mediante gratia.” 46 *** 

Posredništvo i suradnja milosti. 

Suradnja s njom na putu s Središtu. 


* Krist je Franjinu dušu potpuno prožeo. 

** Krist nas je sjedinio sa sobom; Krist nas je učinio svojim udo¬ 
vima ... da u njemu i mi postajemo drugi Krist ... 

*** A govorimo li o bliskoj suobličenosti, koja se sastoji u sličnosti, 
ona se ne oblikuje sama po sebi nego posredovanjem milosti. 

ANTIĆEVSKO - FRANJEVAČKA POUKA 
I PORUKA 


Nisu znanstveno-bogoslovski izražene velike riječi u 
Vrbanićevoj ulici u Zagrebu. 

. nije ostavio neka znanstvena velika djela, ipak 

njegovi nagovori, njegove duhovne vježbe, savjeti, upute 
izneseni u pismima, izražavaju stanovite znanstvene i 
duhovne smjerove.” 47 

No uvijek sve je fra Antićevo bilo kristocentrično, 
franjevačko. Jednostavno. 

Koju treba fra Antićevu pouku izlučiti iz mnoštva 
pisama? 

Jamačno slijedeću: 

„Vi ste započeli ozbiljno svoj duhovni život, svoj 
duhovni uspon, svoju duhovnu borbu i svoj duhovni rad, 
da postignete savršenu dob Kristovu, i da budete slični 
Kristu i s njime postanete jedno, a po Kristu jedno s Ocem 
i Duhom Svetim. Da to postignete, uz pomoć Duha Sve¬ 
toga, molimo vas nastojte živjeti: 

1. sakramentalnim životom; 

2. molitvenim životom; 

3. životom svetoga križa i muke Kristove; 

4. životom Marijinim: sve u Mariji, s Marijom, za 
Mariju i po Mariji; 

5. budite kristocentrični a ne egocentrični.” 48 

Zahtjevno i jednostavno. Franjevački, marijanski. 
Kršćanski uvijek suvremeno. 

I pouka: 

„Ti, pobožna dušo, vazda ustraj u svetoj ljubavi. Radi 
nikakvih poteškoća ne smiješ malaksati ili ostaviti svoj 
put. Gospodin je vjeran. Ne boj se! Drži se Isusa i Marije, 
ljubi ih i slijedi sa svojim križem! 49 

Ustrajnost u ljubavi. 

Uvijek. U svemu. Na putu k Središtu. 

Gospodin, punina ljubavi, uvijek vjeran. 

On je ljubav. 

SREDIŠTE ŽIVOTA 


U knjižici se raspravlja o Središtu života, o Kristu, 
po kojemu i s kojim se treba poistovjetiti za životna puta 
prema konačnoj Sreći, punoj Vječnosti. 

Najveći zakon čovječnosti i kršćanstva je ljubav - naj¬ 
ljepši i najsigurniji vez između Boga i čovjeka, najdraža 
spojnica među ljudima. 

Međusobna pak ljubav Krista i čovjeka traži uzajam¬ 
nost, sličnost, poistovjećenje. Bogočovjek želi i traži 
ljubav brata čovjeka. Svi su pozvani na ljubav, na nasljedo¬ 
vanje Bogočovjeka, ali franjevaštvo je svojim poslanstvom 
neposrednije usmjereno k sličnosti Bogu, Kristu, Čovjeku. 

U knjižici se raspravlja posebice o franjevačkom kri- 
stocentrizmu. Posebice o toj duhovnosti kojom je živio 
o. Ante Antić, ugodnik Božji. 

Poticaji za kristocentričnu duhovnost zabilježeni su 
već u djelima Apostola, posebice pak velikog Pavla iz 
Tarza. 

I franjevačko Pravilo je uputa kristocentričnosti, 
a skotistički pisci umno i razložito razmišljali su o Kristu, 
o nasljedovanju Njega, o težnji za Puninom na putu k 
Sreći. 

U dva kraća poglavlja razmišlja se o kristocentričnom 
životu o. Ante Antića u Vrbanićevoj, u Zagrebu, a zatim 
o potrebi sličnosti s Kristom; o poistovjećenju u svemu 
s Kristom. 

Zadnje je poglavlje sadržajno vezano za pouke i poruke 
o. Ante Antića o kristocentričnom životu i o duhovnosti 
u kojoj je Krist — Središte života. 

Sommario 


IL CENTRO DELLA VITA 

Nel libretto si rifletta del Centro della vita, di Cristo, 
di Cui, e con Cui si deve identificare nella vita, nella strada 
verso la Fortuna finale, piena della Eternita. 

La legge piu importante dell’ umanita e la cristianita 
e 1’ amore — ii piu bello e piu sicuro rapporto tra Dio e 
1’ uomo, la piu cara relazione tra la gente. 

L’ amore tra Cristo e 1’ uomo chiede la reciprocita, la 
somiglianza, 1’ identificazione. Uomo Dio vuole e chiede 
1’ amore dell’ uomo fratello. Tutti sono invitali ali’ amore, 
a seguire Uomo Dio, ma i francescani sono, per la loro 
missione, direttamente indirizzati alla somiglianza di 
Dio, di Cristo, del Uomo. 

Nel libretto si parla particolarmente del cristocen- 
trismo di francescani. Particolarmente della stessa spiri- 
tualita con cui viveva padre Ante Antić, eletto del Cielo. 

Lo stesso stimolo per creistocentrismo si trovava gia 
nelle opere di Apostoli, in particolare nel grande Paolo 
di Tarso. 

Anche la Regola di francescani indica ii cristocent- 
risimo, ed i scrittori scolastici con saviezza e ragionevole- 
zza riflettono del Cristo, del Suo seguito, dell’ aspira- 
zione della Pienezza sulla strada verso la Fortuna. 

Nel due brevi capitoli si parla del cristocentrismo 
nella vita del padre Ante Antić, che viveva a Vrbanićeva, 
a Zagabria, ed anche del dovere della somiglianza di Cristo, 
dell’ identificazione totale con Cristo. 

L’ ultimo capitolo tratta 1’ istruzione ed i messaggi 
del padre Ante Antić sul cristocentrismo nella vita e sulla 
spiritualita nella che Cristo e ii Centro della vita. 

